DOCUMENT DE LUCRU AL SERVICIILOR COMISIEI SINTEZĂ A EVALUĂRII IMPACTULUI /* SWD/2012/0065 - COD 2012/0066 */





DOCUMENT DE LUCRU AL SERVICIILOR COMISIEI SINTEZĂ A EVALUĂRII IMPACTULUI care însoțește documentul Propunere de DIRECTIVĂ A PARLAMENTULUI EUROPEAN ȘI A CONSILIULUI de modificare a Directivei 2006/66/CE privind bateriile și acumulatorii și deșeurile de baterii și acumulatori, în ceea ce privește introducerea pe piață a bateriilor și acumulatorilor portabili care conțin cadmiu și sunt destinați utilizării în uneltele electrice fără fir 1. Definirea problemei Pentru definirea problemei este important contextul politic și juridic. Directiva privind bateriile[1] urmărește să facă utilizarea bateriilor și a acumulatorilor, reflectată în activitățile tuturor operatorilor implicați în ciclul de viață al acestora, mai puțin dăunătoare pentru mediul înconjurător. Ea stabilește norme specifice privind introducerea pe piața din UE a bateriilor și a acumulatorilor și privind colectarea, tratarea, reciclarea și eliminarea deșeurilor de baterii și de acumulatori care conțin cadmiu, mercur și plumb[2]. Motivele de îngrijorare cu privire la toxicitatea cadmiului au convins Parlamentul European și Consiliul să restricționeze utilizarea cadmiului în bateriile portabile la 0,002 % cadmiu din greutate, chiar dacă această restricție nu era inclusă în propunerea Comisiei. Comisiei i s-a solicitat să revizuiască derogarea referitoare la uneltele electrice fără fir și să prezinte Parlamentului European și Consiliului, până la 26 septembrie 2010, un raport „însoțit, după caz, de propuneri relevante, în vederea interzicerii cadmiului în baterii și acumulatori [portabili]” [articolul 4 alineatul (4) din directivă; sublinierea ne aparține]. Această derogare a fost inclusă în directivă la momentul adoptării sale, întrucât existau îndoieli privind disponibilitatea deja, din punct de vedere tehnic, a unor înlocuitori pentru această utilizare. Articolul 4 alineatul (4) nu prevede obligația Comisiei de a reevalua derogările de la literele (a) și (b)[3]. S-a demonstrat că disponibilitatea unor înlocuitori viabili este pusă sub semnul întrebării pentru iluminatul de urgență, din motive de siguranță, iar pentru echipamentele medicale nu s‑au găsit înlocuitori viabili[4]. Prin urmare, prezenta evaluare a impactului are ca scop doar revizuirea articolului 4 alineatul (3) litera (c) din Directiva privind bateriile și nu se va angaja într-o discuție cu privire la costurile și beneficiile restricționării cadmiului în general, nici nu va analiza impacturile deciziei politice de mai mare anvergură referitoare la interdicția generală de a utiliza cadmiu în bateriile și acumulatorii portabili. Cele mai recente studii demonstrează că pe piață sunt disponibili înlocuitori adecvați, care sunt deja utilizați pe scară largă în bateriile pentru unelte electrice fără fir. În fapt, în 2010 piața UE a uneltelor electrice fără fir a înregistrat vânzări în valoare de 3,2 miliarde EUR, iar ponderea (ca valoare a uneltelor vândute) tehnologiilor cu nichel-cadmiu (NiCd), hidrură de nichel (NiMH) și ioni de litiu (Li-ion) a fost următoarea: – unelte electrice fără fir cu NiCd: 34 %; – unelte electrice fără fir cu NiMH: 6 %; – unelte electrice fără fir cu Li-ion: 60 %. O tendință naturală în cadrul vânzărilor înregistrate pentru aceste tehnologii alternative de baterii folosite în uneltele electrice fără fir este înlocuirea continuă a bateriilor NiCd cu tehnologii NiMH și Li-ion existente. Se estimează că piața generală a uneltelor electrice fără fir din UE va crește cu 5 % pe an în perioada 2010-2020. Se preconizează o scădere cu 50 % în perioada 2008-2020 a cotei de piață a bateriilor portabile cu NiCd, ceea ce duce la o scădere anuală naturală de 5 % a numărului bateriilor cu NiCd. Se poate aștepta ca tendințele menționate mai sus să continue pe piața generală a uneltelor electrice fără fir. Se pune acum întrebarea dacă retragerea derogării poate fi justificată pe baza impactului economic, social și de mediu. 2. Obiective Obiectivul general este de a contribui la realizarea obiectivelor Directivei privind bateriile, în special ale articolului 4 alineatul (1), mai precis dezvoltarea și comercializarea de baterii care conțin cantități mai reduse de substanțe periculoase sau care conțin mai puține substanțe poluante, în special înlocuitori pentru cadmiu. Obiectivele specifice sunt: – Obiectivul specific 1: reducerea la minimum a impactului pe care îl au asupra mediului bateriile portabile destinate utilizării în unelte electrice fără fir; – Obiectivul specific 2: reducerea la minimum a costurilor pentru utilizatorii de unelte electrice fără fir, între altele prin asigurarea disponibilității unor soluții fezabile. Obiectivele operaționale sunt: – reducerea gradului de introducere a cadmiului în economia UE ca urmare a utilizării bateriilor portabile în uneltele electrice fără fir; – reducerea emisiilor de cadmiu din UE asociate cu utilizarea bateriilor portabile pentru uneltele electrice fără fir; – reducerea impactului general asupra mediului din UE asociat cu utilizarea bateriilor portabile pentru uneltele electrice fără fir. 3. Opțiuni de politică Prima opțiune posibilă („opțiunea de referință”) ar consta în menținerea legislației actuale (Directiva privind bateriile) neschimbată. Aceasta ar însemna în esență continuarea furnizării către consumatori și utilizatorii profesionali a bateriilor care conțin cadmiu și care sunt destinate utilizării în uneltele electrice fără fir, acestea fiind însă înlocuite treptat cu alternativele existente, mai precis uneltele și grupurile de baterii cu hidrură de nichel (NiMH) și cu ioni de litiu (Li-ion). A doua opțiune (opțiunea 2: „retragerea imediată a derogării în 2013”) ar consta în retragerea imediată (în 2013) a derogării în vigoare, restricționând astfel utilizarea cadmiului în bateriile portabile pentru unelte electrice fără fir la maximum 0,002 % din greutate. Față de opțiunea 1, opțiunea 2 impune ca, începând din 2013, bateriile cu cadmiu destinate utilizării în uneltele electrice fără fir să fie înlocuite cu baterii Li-ion și NiMH. În perioada 2013-2025, față de opțiunea 1: – volumul total al grupurilor de baterii Li-ion destinate utilizării în uneltele electrice fără fir și introduse pe piața UE va crește de la 610,70 de milioane de unități (opțiunea 1) la 696,79 de milioane de unități, ceea ce reprezintă o creștere de 14 %; – volumul total al grupurilor de baterii NiMH destinate utilizării în uneltele electrice fără fir va crește de la 157,45 de milioane de unități (opțiunea 1) la 178,97 de milioane de unități, ceea ce reprezintă o creștere de 13,6 %; – 107,61 de milioane de unități de baterii cu cadmiu nu vor mai fi introduse pe piață, ceea ce reprezintă o scădere de 100 %. A treia opțiune (opțiunea 3: „retragerea cu întârziere a derogării, în 2016”) ar consta în retragerea în 2016 a derogării în vigoare, restricționând astfel utilizarea cadmiului în bateriile portabile pentru unelte electrice fără fir la maximum 0,002 % din greutate. Această opțiune ar permite industriei bateriilor să adapteze în continuare tehnologiile relevante la noile cerințe în cazul în care derogarea actuală privind utilizarea bateriilor ce conțin cadmiu în uneltele electrice fără fir ar fi retrasă. Față de opțiunea 1, opțiunea 3 impune ca, începând din 2016, bateriile cu cadmiu destinate utilizării în uneltele electrice fără fir să fie înlocuite cu baterii Li-ion și NiMH. În perioada 2013-2025, față de opțiunea 1: – volumul total al bateriilor Li-ion destinate utilizării în uneltele electrice fără fir și introduse pe piața UE va crește de la 610,70 de milioane de unități (opțiunea 1) la 670,85 de milioane de unități, ceea ce reprezintă o creștere de 9,8 %; – volumul total al bateriilor NiMH destinate utilizării în uneltele electrice fără fir va crește de la 157,45 de milioane de unități (opțiunea 1) la 172,49 de milioane de unități, ceea ce reprezintă o creștere de 9 %; – volumul total al bateriilor NiCd destinate utilizării în uneltele electrice fără fir va scădea de la 107,61 de milioane de unități (opțiunea 1) la 32,42 de milioane de unități, ceea ce reprezintă o scădere de 70 %. 4. Evaluarea impacturilor Conform recomandărilor cuprinse în orientările privind evaluarea impactului, evaluarea s-a concentrat doar asupra impacturilor suplimentare ale celorlalte opțiuni față de scenariul de referință. Sursele de informație disponibile indică faptul că emisiile legate de bateriile NiCd ar fi mici față de emisiile generate de arderea de hidrocarburi/cărbune, de producția de fier și oțel sau de îngrășămintele fosfatice. Astfel, bateriile NiCd ar fi responsabile pentru doar 1,35 % din emisiile de cadmiu în atmosferă, 1,41 % din emisiile de cadmiu în apă și 0,65 % din emisiile totale. Bateriile NiCd utilizate în UE pentru uneltele electrice fără fir sunt responsabile pentru 10,5 % din totalul cadmiului introdus intenționat în cadrul economiei. Impacturile de mediu ale celor trei opțiuni sunt evaluate pe baza a două abordări. În primul rând, pe baza cantității de cadmiu introduse în economia UE prin intermediul bateriilor pentru unelte electrice fără fir. S-a ales această abordare deoarece principalul motiv pentru care colegislatorul a decis să interzică utilizarea cadmiului în baterii a fost dorința de a limita cantitatea de cadmiu introdusă intenționat în economie. În al doilea rând, impacturile asupra mediului sunt de asemenea evaluate pe baza impacturilor de mediu agregate, fundamentate pe concluziile evaluării comparative pe ciclu de viață a celor trei tipuri de baterii (NiCd, NiMH, Li-ion) folosite în uneltele electrice fără fir. S-a folosit această metodă pentru a se permite realizarea unei comparații între diferitele impacturi de mediu analizate prin intermediul evaluării pe ciclu de viață. Valoarea obținută pentru fiecare indicator de mediu în cadrul fiecărei opțiuni de politică a fost normalizată în raport cu „echivalentul-locuitor” și s-a utilizat o schemă de agregare pentru a se calcula o valoare a impactului de mediu total al fiecărei opțiuni de politică. În cazul opțiunii 1, circa 30550 de tone de cadmiu vor fi introduse în economia UE în perioada 2010-2025 prin intermediul bateriilor portabile NiCd pentru unelte electrice fără fir. Deșeurile de baterii pentru unelte electrice fără fir care nu sunt colectate separat (pentru reciclare) și sunt trimise în schimb la gropile de gunoi ar putea duce la emisii de circa 945 de tone de cadmiu, prin levigare în apă, putând genera 405 de cazuri de cancer și alte boli. În cazul opțiunii 2, circa 8060 de tone de cadmiu vor fi introduse în economia UE în perioada 2010-2025 prin intermediul bateriilor portabile NiCd pentru unelte electrice fără fir. Deșeurile de baterii pentru unelte electrice fără fir care nu sunt colectate separat (pentru reciclare) și sunt trimise în schimb la gropile de gunoi ar putea duce la emisii de circa 300 de tone de cadmiu, prin levigare în apă, putând genera 128 de cazuri de cancer și alte boli. Aceasta reprezintă o scădere de 68% față de scenariul de statu-quo (opțiunea 1). În cazul opțiunii 3, circa 14 830 de tone de cadmiu vor fi introduse în economia UE în perioada 2010-2025 prin intermediul bateriilor portabile NiCd pentru unelte electrice fără fir. Deșeurile de baterii pentru unelte electrice fără fir care nu sunt colectate separat (pentru reciclare) și sunt trimise în schimb la gropile de gunoi ar putea duce la emisii de circa 520 de tone de cadmiu, prin levigare în apă, putând genera 222 de cazuri de cancer și alte boli. Aceasta reprezintă o scădere de 45% față de scenariul de statu-quo (opțiunea 1). Impacturile de mediu agregate au fost evaluate cu ajutorul următorilor indicatori de mediu: potențialul de încălzire globală (GWP), potențialul de formare a oxidanților fotochimici (POFP), potențialul de acidificare a solului (TAP), potențialul de epuizare a resurselor abiotice (ARDP), potențialul de formare a particulelor (PMFP) și potențialul de eutrofizare a apei dulci (FEP). Acești indicatori de mediu au fost evaluați în cadrul a două scenarii: obiective de colectare de 25 % și de 45 % (viitoarele obiective de colectare a bateriilor pentru anii 2012 și 2016, conform cerințelor Directivei privind bateriile - scenariul 1) și o rată de colectare de 10 %, care reprezintă rata actuală de colectare a uneltelor electrice fără fir în UE, conform raportărilor în temeiul Directivei DEEE (Directiva 2002/95/CE privind deșeurile de echipamente electrice și electronice - scenariul 2). Pentru opțiunea 1, impactul de mediu anual asociat cu utilizarea uneltelor electrice fără fir în UE este echivalent cu 559 831 (scenariul 1), respectiv 597 896 (scenariul 2) de locuitori, față de 530 581 (scenariul 1) și 552 781 (scenariul 2) în cazul opțiunii 2. Prin urmare, opțiunea 2 duce la un impact de mediu general cu 5-8 % mai scăzut față de opțiunea 1. În cazul opțiunii 3, impactul de mediu agregat este de 540 460 echivalent-locuitor ponderat (scenariul 1) și de 566 374 echivalent-locuitor ponderat (scenariul 2). Pentru opțiunea 3, impactul de mediu anual asociat cu utilizarea bateriilor de cadmiu în uneltele electrice fără fir este, în funcție de rata de colectare, cu 3-5 % mai scăzut față de opțiunea 1. S-au evaluat impacturile economice pentru următoarele părți interesate: societăți miniere, furnizori de materii prime, producători de baterii, unități de asamblare a grupurilor de baterii, producători de unelte electrice fără fir, distribuitori, consumatori, reciclatori și state membre. În cazul opțiunii 1 nu s-a putut identifica sau cuantifica niciun impact economic pentru majoritatea părților interesate. Costurile/beneficiile reciclării depind de diverși parametri precum tehnologia de reciclare utilizată, tipurile de materiale recuperate, valoarea metalelor recuperate și economiile de scară. În prezent, reciclarea bateriilor Li-ion se face la costuri nete. Aceasta se datorează faptului că reciclarea bateriilor se află încă în faza de dezvoltare; și se preconizează că, pe măsură ce tehnologiile evoluează și apar economii de scară, costul reciclării bateriilor Li-ion va scădea. În cazul opțiunii 2, se estimează că în perioada 2013-2015 nu se va produce niciun impact economic major pentru societățile miniere, furnizorii de materii prime sau unitățile de asamblare a grupurilor de baterii. În prezent, în UE nu există nicio companie care să aibă instalații de producție a bateriilor portabile NiCd, Li-ion sau NIMH destinate uneltelor electrice fără fir. Toate bateriile portabile folosite în uneltele electrice fără fir sunt importante în UE, în principal din Asia. Principalii producători de baterii NiCd se află în Japonia, iar principalii producători de baterii Li-ion se află în China. Cu toate că majoritatea producătorilor de baterii folosesc mai mult de o compoziție chimică pentru bateriile lor, opțiunea 2 ar putea duce la înlocuirea Japoniei de către China în poziția dominantă din cadrul sectorului producător de baterii pentru uneltele electrice fără fir. Unii reciclatori de baterii au afirmat ca opțiunea 2 ar duce la creșterea costurilor de reciclare, întrucât numărul bateriilor Li-ion disponibile pentru reciclare va crește, față de opțiunea 1 (estimat la 13-20 de milioane de euro pentru perioada 2011-2025). EPTA (reprezentând producătorii de unelte electrice fără fir) susține că această opțiune ar presupune costuri tehnice punctuale constând în costuri de cercetare și dezvoltare, costuri de modernizare a liniilor de producție și cheltuieli de exploatare de ordinul a 40-60 de milioane de euro. Cu toate acestea, nu este sigur dacă toate aceste costuri ar trebui atribuite opțiunii 2, deoarece chiar și în cazul opțiunii 1 volumul de baterii NiCd utilizate în uneltele electrice fără fir va scădea cu 50 % în perioada 2013-2025. Consumatorii ar putea fi afectați de creșterea costurilor de producție ale unei unelte electrice fără fir care folosește baterii cu tehnologie alternativă. În perioada 2013-2025, o unealtă electrică fără fir cu baterie NiMH va costa în medie, pentru consumatori, cu 0,8 euro mai mult, în timp ce o unealtă electrică fără fir cu baterie Li-ion va costa în medie cu 2,1 euro mai mult față de o unealtă electrică fără fir cu baterie NiCd. În ceea ce privește prețul unei unelte electrice fără fir (incluzând două grupuri de baterii și un încărcător) în 2013, conform EPTA o unealtă electrică fără fir bazată pe tehnologia NiMH ar costa 66,90 euro, iar o unealtă electrică fără fir bazată pe tehnologia Li-ion ar costa 76 euro, față de o unealtă electrică fără fir bazată pe tehnologia NiCd, care costă 60,80 euro. În cazul opțiunii 3, se estimează că în perioada 2013-2015 nu se va produce niciun impact economic major pentru societățile miniere, furnizorii de materii prime sau unitățile de asamblare a grupurilor de baterii. Ca și în cazul opțiunii 2, opțiunea 3 ar putea duce la înlocuirea Japoniei de către China în poziția dominantă din cadrul sectorului producător de baterii pentru uneltele electrice fără fir. Unii reciclatori de baterii au afirmat că opțiunea 3 ar duce la creșterea costurilor de reciclare, întrucât numărul bateriilor Li-ion disponibile pentru reciclare va crește față de opțiunea 1. Aceste costuri ar fi mai mici decât în cazul opțiunii 2 (sub 13 milioane de euro pentru perioada 2011-2025). EPTA (reprezentând producătorii de unelte electrice fără fir) susține că această opțiune ar presupune costuri tehnice punctuale constând în costuri de cercetare și dezvoltare, costuri de modernizare a liniilor de producție și cheltuieli de exploatare de ordinul a 33 de milioane de euro. Cu toate acestea, nu este sigur dacă toate aceste costuri ar trebui atribuite opțiunii 3. Industria s-a pronunțat în favoarea creșterii ratelor de reciclare, însă s-a considerat că nu ar fi oportun să se facă acest lucru, întrucât Directiva privind bateriile impune ca toate bateriile colectate să fie reciclate. În plus, directiva specifică niveluri minime de eficiență a reciclării pe care trebuie să le îndeplinească procesele de reciclare până în septembrie 2011[5]. Consumatorii ar putea fi afectați de creșterea costurilor de producție ale unei tehnologii alternative de baterie pentru uneltele electrice fără fir. În perioada 2013-2025, o unealtă electrică fără fir cu baterie NiMH va costa în medie, pentru consumatori, cu 0,4 euro mai mult, în timp ce o unealtă electrică fără fir cu baterie Li-ion va costa în medie cu 0,9 euro mai mult față de o unealtă electrică fără fir cu baterie NiCd. În ceea ce privește prețul unei unelte electrice fără fir (incluzând două grupuri de baterii și un încărcător) în 2016, conform EPTA o unealtă electrică fără fir bazată pe tehnologia NiMH ar costa 64,10 euro, iar o unealtă electrică fără fir bazată pe tehnologia Li-ion ar costa 69,20 euro, față de o unealtă electrică fără fir bazată pe tehnologia NiCd, care costă 60,80 euro. Sarcina administrativă este limitată în cazul tuturor opțiunilor de politică și nu ar trebui să ducă la probleme de conformitate. În principiu, niciuna din aceste opțiuni nu are impact direct asupra bugetului UE. În privința impactului social, opțiunea 2 ar putea avea un impact social ușor negativ, deoarece unele părți interesate au raportat pierderea unor locuri de muncă din cadrul activității de reciclare a bateriilor NiCd. Acestea ar putea fi compensate prin apariția unor noi locuri de muncă în cadrul activității de reciclare a bateriilor NiMH și Li-ion. Opțiunea 3 ar avea un impact mai neutru pe termen scurt, mediu și lung. Din cele de mai sus s-ar putea trage concluzia că în cazul opțiunii 3 beneficiile din punctul de vedere al mediului ar fi ușor mai scăzute decât în cazul opțiunii 2, însă costurile ar fi mult mai mici față de opțiunea 2. 5. Compararea opțiunilor Opțiunile de politică au fost evaluate pe baza criteriilor de eficacitate, eficiență și coerență. Din punctul de vedere al eficacității, opțiunea 2 ar părea cea mai atractivă, deoarece oferă cel mai mare nivel potențial de realizare în scurt timp a obiectivului specific 1, în timp ce opțiunea 3 ar fi foarte eficace doar în ceea ce privește obiectivele operaționale 1 și 2. Din punctul de vedere al eficienței, opțiunea 3 ar fi mai eficientă decât opțiunea 2 – costurile economice ar fi ușor negative pentru producătorii, consumatorii și reciclatorii de unelte electrice fără fir, cel puțin pe termen scurt, în timp ce pentru celelalte părți interesate ar fi marginale sau neutre. Opțiunile 2 și 3 sunt coerente cu obiectivele generale de politică ale UE. De asemenea, sunt în concordanță cu cerințele similare privind interzicerea utilizării cadmiului din alte directive, precum Directiva privind vehiculele scoase din uz (VSU) și Directiva privind restricțiile de utilizare a anumitor substanțe periculoase în echipamentele electrice și electronice (RoHS). Ținând seama de contextul politic și juridic, s-ar putea trage concluzia că, deși niciuna dintre opțiunile de politică evaluate nu pare a fi în mod clar optimă din punctul de vedere al beneficiilor pentru mediu, în termeni relativi opțiunea 3 oferă aproape același nivel de eficacitate cu o eficiență mai mare și, prin urmare, este o opțiune bună de avut în vedere ca opțiune preferată. 6. Monitorizare și evaluare Monitorizarea implementării în cazul în care derogarea actuală privind utilizarea bateriilor care conțin cadmiu în uneltele electrice fără fir ar fi retrasă ar trebui să fie relativ simplă, dat fiind ca utilizarea cadmiului în baterii în general este interzisă deja de Directiva privind bateriile. Indicatorii de progres în acest context ar trebui să cuprindă în special: – tendințele pieței în ceea ce privește tehnologiile înlocuitoare suplimentare pentru bateriile NiCd utilizate în uneltele electrice fără fir; – tendințele în ceea ce privește noile tehnici de reciclare și de tratare; Statele membre trebuie să prezinte Comisiei, la fiecare trei ani, un raport național de implementare, conform dispozițiilor articolului 22 din Directiva privind bateriile. După cea de-a doua rundă (2016) de rapoarte naționale de implementare primite din partea statelor membre va avea loc o revizuire a Directivei privind bateriile. În cursul evaluării rapoartelor, Comisia va examina caracterul adecvat al măsurilor suplimentare de management al riscului, al obiectivelor minime de colectare și al obligațiilor minime de reciclare și, dacă este necesar, va propune modificarea directivei. Datele colectate pentru indicatorii de monitorizare pot fi de asemenea analizate în cursul procesului de revizuire, pentru a evalua rezultatele intervenției propuse și procesul de implementare al acesteia. În cazul în care apar probleme legate de conformitate, s-ar putea lua măsuri suplimentare la nivelul UE în temeiul Directivei privind bateriile. [1] Directiva 2006/66/CE privind bateriile și acumulatorii și deșeurile de baterii și acumulatori și de abrogare a Directivei 157/266/CEE (JO L 266, 26.9.2006, p. 1). [2] În prezenta sinteză, termenul „baterii” înseamnă atât baterii, cât și acumulatori. [3] (a) sisteme de urgență și de alarmă, inclusiv iluminatul de urgență; (b) echipamente medicale. [4] Evaluarea detaliată a impactului realizată de serviciile Comisiei în vederea elaborării Directivei privind bateriile (2006/66/CE), [COM(2003) 723 final], a se vedea p. 27 și anexa V. [5] Nivelurile minime de eficiență a reciclării specificate în Directiva privind bateriile (anexa III partea B) sunt următoarele: (i) baterii cu nichel și cadmiu: reciclarea cadmiului în cea mai mare măsură posibilă din punct de vedere tehnic și reciclarea a minimum 75 % din baterii ca greutate medie; (ii) bateriile cu plumb și acid: reciclarea plumbului în cea mai mare măsură posibilă din punct de vedere tehnic și reciclarea a minimum 65 % din baterii ca greutate medie; (iii) alte baterii: reciclarea a minimum 50 % din baterii ca greutate medie.